ยอดโอนชำระเงินผ่านเน็ต-มือถือฮิตต่อเนื่อง
โอนชำระเงินเดือน ก.ย. เพิ่มขึ้น 4.73 ล้านล้าน พบผ่านเน็ตและมือถือฮิตสุด เอทีเอ็มหดตัว
29 ต.ค. 2565

โอนชำระเงินเดือน ก.ย. เพิ่มขึ้น 4.73 ล้านล้าน พบผ่านเน็ตและมือถือฮิตสุด เอทีเอ็มหดตัว
ธนาคารแห่งประเทศไทย (ธปท.) รายงานมูลค่าการชำระเงินผ่านระบบการชำระเงินและช่องทางต่างๆ เดือนก.ย. 2559 ว่าทั้งระบบมีมูลค่าการโอนชำระเงินทั้งสิ้น 35.47 ล้านล้านบาท เพิ่มขึ้นจากระยะเดียวกันปีก่อน 4.73 ล้านล้านบาท หรือ 15.38% แบ่งเป็น การชำระเงินทางอิเล็กทรอนิกส์ (อี-เพย์เมนต์) มูลค่า 30.3 ล้านล้านบาท เพิ่มขึ้น 4.76 ล้านล้านบาท หรือ 18.63% ส่วนอีก 5.17 ล้านล้านบาท เป็นการชำระผ่านการใช้เช็คลดลง 2.9 หมื่นล้านบาท หรือ 0.56%
สำหรับการชำระผ่านอี-เพย์เมนต์ มูลค่าทั้งหมด 30.3 ล้านล้านบาท พบว่าการโอนหรือชำระเงินผ่านอินเทอร์เน็ตและโทรศัพท์เคลื่อนที่มีการขยายตัวสูงเมื่อเทียบกับระยะเดียวกันปีก่อน ส่วนการทำธุรกรรมผ่านตู้เอทีเอ็มหดตัว ขณะที่การทำธุรกรรมผ่านสาขาธนาคารโต 0%
ทั้งนี้ รายละเอียดแบ่งเป็น 1.การโอนเงินรายย่อยข้ามธนาคารมีมูลค่า 1.84  แสนล้าน เพิ่มขึ้นจากระยะเดียวกันปีก่อน 3.4 หมื่นล้านบาท หรือ 22.67% ในจำนวนนี้พบว่าการโอนชำระเงินผ่านอินเทอร์เน็ตและโทรศัพท์เคลื่อนที่มีมูลค่า 9.8 หมื่นล้านบาท เพิ่มขึ้น 71.93% ส่วนการโอนเงินร่ายย่อยข้ามธนาคารผ่านตู้เอทีเอ็มมีมูลค่า 7.2 หมื่นล้านบาท ลดลง 7.69% และการโอนเงินรายย่อยข้ามธนาคารสาขามีมูลค่า 1.5 หมื่นล้านบาท เพิ่มขึ้น 0%
2.การโอนเงินภายในธนาคารมูลค่า 3.5 ล้านล้านบาท เพิ่มขึ้น 24.15% โดยเป็นการโอนผ่านอินเทอร์เน็ตและโทรศัพท์เคลื่อนที่ 3.27 ล้านล้านบาท หรือ 93% ของการโอนเงินภายในธนาคารเพิ่มขึ้น 27.76% และโอนผ่านตู้เอทีเอ็ม 2.33 แสนล้านบาท ลดลง 11.07%
และ 3.การชำระเงินด้วยบัตรพลาสติก 1.3 แสนล้านบาท เพิ่มขึ้น 6.56% 4.เงินอิเล็กทรอนิกส์ (อี–มันนี่) เช่น บัตรเติมเงินซื้อสินค้า บัตรรถไฟฟ้า ฯลฯ รวม 7,000 ล้านบาท เพิ่มขึ้น 16.67% 5.การโอนเงินเพื่อลูกค้าผ่านบาทเน็ต (BAHTNET) หรือการโอนเงินของลูกค้ารายใหญ่ 24.03 ล้านล้านบาท เพิ่มขึ้น 16.98% และ 6.การโอนเงินครั้งละหลายรายการ  2.44 ล้านล้านบาท เพิ่มขึ้น 28.69%